ฟิลลิปชี้จังหวะลงทุนหุ้นจีน
&nbsp;
18 ส.ค. 2554

ดัชนีAShareดิ่งเห็นสัญญาณฟื้นแล้ว กรุงไทยนครหลวงขายกองทุนใหม่
โพสต์ทูเดย์ — บล.ฟิลลิป ชี้จังหวะเหมาะลงทุนตลาดหุ้นจีน A Share เหตุราคาร่วงหนัก สัญญาณฟื้นตัว แนะทำกำไร “ทองน้ำมัน” แนวโน้มอ่อนตัว
นายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัทหลักทรัพย์ฟิลลิป (ประเทศไทย) เปิดเผยว่า การลงทุนรอบสัปดาห์นี้ตั้งแต่วันที่ 28 ก.ค.3 ส.ค. 2553 มองตลาดหุ้นจีนน่าสนใจเข้าไปเก็งกำไรในดัชนีเซี่ยงไฮ้ A Share เนื่องจากตั้งเเต่ต้นปีที่ผ่านมาถึงขณะนี้ดัชนีปรับลดลงมามากที่สุดเป็นอันดับสองรองจากตลาดหุ้นกรีซและลดลงมากสุดราว 28% ในช่วงต้นเดือน ก.ค. 2553 ก่อนที่จะปรับตัวดีขึ้นไม่กี่วันนี้
“ด้านพื้นฐานเรามองว่าตลาดจีนไม่น่าจะลงไปลึกกว่านี้อีกแล้ว เพราะสัญญาณเงินเฟ้อที่ดูชะลอลงน่าจะทำให้รัฐไม่น่าออกมาตรการชะลอเศรษฐกิจหรือการดูดซับสภาพคล่องเข้มข้นกว่านี้” นายสานุพงศ์ กล่าว
นอกจากนี้ ในเชิงเทคนิค แม้กรอบการเเกว่งตัวยังคงเป็นลักษณะค่อยๆ ลง เเต่การที่ดัชนีเซี่ยงไฮ้ AShare สามารถกลับมายืนเหนือระดับ 2,622 จุดได้ ทำให้สัญญาณทางเทคนิคดูดีขึ้น โดยหากทะลุ 2,721 จุดได้ ก็จะเปลี่ยนเป็นขาขึ้นในระยะกลางเเละลุ้นไปทดสอบกรอบที่ 3,100 จุด และบวกลบ 100 จุดต่อ เป็นโอกาสเข้าลุ้นเก็งกำไรได้ผ่านกองทุนเปิดทหารไทย China Equity Index (TMBCHEQ) ของ บลจ.ทหารไทย ซึ่งลงทุนในกองหลักคือ iShares FTSE/Xinhua China A50 
ส่วนพอร์ตการลงทุนหลักในระยะยาวยังแนะนำกองทุนเปิด อเบอร์ดีน เอเชีย แปซิฟิค เอคควิตี้ ฟันด์ (ABAPAC) และ กองทุนเปิด อเบอร์ดีน โกลบอล อีเมอร์จิ้ง โกรท ฟันด์ (ABGEM) ของบลจ.อเบอร์ดีน
การลงทุนในทองคำช่วงนี้นายสานุพงศ์ กล่าวว่า อาจเห็นการอ่อนตัวลงต่อเนื่อง เพราะนักลงทุนเริ่มผ่อนคลายความกังวลเกี่ยวกับเรื่องหนี้สาธารณะและภาคธนาคารของยุโรป รวมทั้งเป็นช่วงโลว์ซีซันในแง่ของความต้องการที่แท้จริงจากผู้บริโภครายหลักอย่างอินเดียและจีน ในด้านเทคนิคที่ผ่านมาทองคำขึ้นทดสอบระดับ 1,200 เหรียญสหรัฐ/ออนซ์ แต่ก็ยังไม่ผ่านก็อาจอ่อนตัวสู่แนวรับที่ 1,150 และถัดไปที่ 1,070 เหรียญสหรัฐ
สำหรับเเนวโน้มราคาน้ำมันยังอ่อนตัวแต่หากทะลุแนวต้านที่ 8182 เหรียญสหรัฐ/บาร์เรลไปได้จะเป็นขาขึ้น หากไม่ผ่านอาจอ่อนตัวและปรับฐานอีกครั้ง ทั้งทองคำและน้ำมัน จึงแนะนำให้ทยอยทำกำไรบางส่วนเมื่อราคาขยับใกล้แนวต้านและยังไม่แนะให้สะสมอาจไม่คุ้มเสี่ยง
ด้าน บลจ.กรุงไทย เปิดขายกองทุนเปิดกรุงไทยธนทรัพย์ เอ6 เดือน 1 ตั้งแต่วันนี้ถึงวันที่ 3 ส.ค.นี้ อายุโครงการ 6เดือน ลงทุนในตราสารการเงินที่ออกโดยสถาบันการเงินที่ถือหุ้นโดยรัฐบาลเกาหลีใต้ ลงทุนในเงินฝากธนาคารบาร์เคลย์และลงทุนในตั๋วแลกเงินของบริษัทในไทย คาดผู้ลงทุนได้ผลตอบแทน 1.60% ต่อปี
บลจ.นครหลวงไทย ขายกองทุนเปิดนครหลวงไทยตราสารหนี้ต่างประเทศ 11 เดือน 3/10 ลงทุนพันธบัตรเกาหลีใต้ อายุ 11 เดือน ผลตอบแทนประมาณ 1.60% ต่อปี เปิดขายถึง 3 ส.ค.นี้